14/12/2015 | Administración LocalMunicipal
Frades
Aprobación definitiva da Ordenanza xeral reguladora do establecemento ou modificación dos prezos públicos do Concello de Frades

APROBACIÓN DEFINITIVA DA ORDENANZA XERAL REGULADORA DO ESTABLECEMENTO OU MODIFICACIÓN DOS PREZOS PÚBLICOS DO CONCELLO DE FRADES Ao non presentarse reclamacións durante o prazo de exposición ao público, queda automaticamente elevado a definitivo o Acordo plenario inicial aprobatorio da Ordenanza municipal xeral reguladora do establecemento ou modificación de prezos públicos, cuxo texto íntegro faise público, para o seu xeral coñecemento e en cumprimento do disposto no artigo 70.2 da Lei 7/1985, do 2 de abril, Reguladora das Bases do Réxime Local. “(…) ORDENANZA XERAL REGULADORA DO ESTABLECEMENTO OU MODIFICACIÓN DOS PREZOS PÚBLICOS DO CONCELLO DE FRADES I. Fundamento e réxime xurídico. Artigo 1.–Fundamento. De conformidade co disposto na lexislación reguladora das facendas locais, este Concello poderá establecer e esixir prezos públicos, que se regularán polo establecido por esta Ordenanza (en defecto de regulación expresa mediante ordenanza propia), pola citada lexislación reguladora das facendas locais, e pola lexislación que para o Estado regula os prezos públicos, con carácter supletorio. II. Obxecto. Artigo 2.–Concepto.1.–Este Concello poderá establecer e esixir prezos públicos pola prestación de servizos ou a realización de actividades da competencia da entidade local, sempre que non teñan a condición de feito impoñible de taxa, de acordo coa lexislación das facendas locais e a lexislación estatal reguladora das taxas e prezos públicos.2.–En xeral e co cumprimento do establecido na presente Ordenanza, poderán establecerse e esixirse prezos públicos, pola prestación dun servizo ou a realización dunha actividade da competencia do Concello de Frades, que se refira, afecte ou beneficie de modo particular ao obrigado ao pagamento, cando se cumpra calquera das circunstancias seguintes: a) Que sexan de solicitude ou recepción voluntaria para os administrados. Para estes efectos considerarase voluntaria a solicitude ou recepción por parte dos administrados cando non veña imposta por disposicións legais ou regulamentarias, ou cando os bens, servizos ou actividades requiridos non sexan imprescindibles para a vida privada ou social do solicitante. b) Cando se presten ou realicen polo sector privado, estea ou non establecida a súa reserva a favor do sector público, conforme á normativa vixente. Artigo 3.–Servizos e actividades excluídos. Non poderán esixirse prezos públicos, en ningún caso, polos seguintes servizos e actividades: a) Abastecemento de augas en fontes públicas. b) Iluminación en vías públicas. c) Vixilancia pública en xeral. d) Protección civil. e) Limpeza da vía pública. f) Ensinanza nos niveis de educación obrigatoria. III. Obrigados ao pagamento. Artigo 4.–Obrigados ao pagamento. Están obrigados ao pagamento dos prezos públicos os que se beneficien dos servizos ou actividades polos que deban satisfacerse aqueles. IV. Contía, bonificacións e exencións. Artigo 5.–Contía. O importe do prezo público deberá cubrir como mínimo o custo do servizo prestado ou da actividade realizada. Na determinación do custo final do servizo ou actividade terase en conta os custos directos e indirectos orzamentarios, así como os custos derivados das amortizacións extra orzamentarias. Artigo 6.–Bonificacións e exencións. Cando existan razóns sociais, benéficas, culturais ou de interese público que así o aconsellen, o Concello poderá fixar prezos públicos por debaixo do límite previsto no apartado anterior. Nestes casos, deberán consignarse nos presupostos do Concello as dotacións oportunas para a cobertura da diferenza resultante se a houbese. O Concello de Frades resérvase o dereito de programar cursos ou actividades de carácter gratuíto ou cunha redución de contías de ata unha porcentaxe do 100% para determinados colectivos con escasos recursos que se consideren desfavorecidos, previo informe dos Servizos Sociais. En ningún caso poderán desfrutar de redución da tarifa as unidades familiares que superen en dúas veces o IPREM. Para persoas que acrediten formar parte de familia numerosa, para cursos ou actividades deportivas a contía verase reducida nun 50%. V. Fixación dos prezos públicos. Procedemento. Artigo 7.–Fixación.1.–O establecemento ou modificación dos prezos públicos é atribución do Pleno da Corporación.2.–Delégase esta atribución polo Pleno na Xunta de Goberno Local. Cando se vaia establecer ou realizar a actividade ou servizo que poida dar lugar a un prezo público non previsto noutra ordenanza deste Concello, elevarase proposta á Alcaldía para a súa determinación e posteriormente a dita proposta será elevada á XGL para a determinación do prezo público concreto de que se trate segundo o servizo ou actividade prestados e unha vez que conste no expediente estudo económico financeiro que serve de fundamento. Poderán dar lugar á exixencia de prezos públicos os seguintes servizos ou actividades: – Cursos, escolas deportivas e actividades relacionadas co mundo do deporte organizadas polo Concello de Frades. – Cursos, excursións e actividades culturais organizadas polo Concello de Frades. Darase preferencia ás persoas empadroadas no Concello de Frades. Artigo 8.–Procedemento.1.–O establecemento dos prezos públicos realizarase por acordo do órgano competente, a proposta da Alcaldía ou da concellaría delegada que procedese, no que se fará constar, polo menos o seguinte: a) O concreto servizo ou actividade que orixina, como contra prestación, o prezo público. b) O importe da tarifa a que ascende o prezo público que se estableza. c) Exixencia ou non do depósito logo do importe total ou parcial do prezo público, como requisito para a prestación do servizo ou a realización da actividade. d) A expresa declaración de que o prezo público cobre o custo do servizo, conforme á memoria económico-financeira que deberá acompañarse á proposta, ou de ser o caso, a porcentaxe do mesmo que é asumido con cargo ao presuposto municipal, especificándoo a nivel de partida. e) A data a partir da cal se comece a esixir o prezo público, de nova creación ou modificado. f) Declaración expresa de remisión ao disposto nesta Ordenanza e nas disposicións legais vixentes.2.–O acordo de establecemento ou modificación dos prezos públicos deberá publicarse no Boletín Oficial da Provincia e no taboleiro de edictos do Concello. Artigo 9.–Memoria económico-financeira.1.–A proposta de establecemento ou modificación da contía dos prezos públicos deberá ir acompañada dunha memoria económico-financeira que xustificará o importe destes que se propoña e o grao de cobertura financeira dos custos correspondentes.2.–A memoria económico financeira deberá ser fiscalizada pola Intervención municipal. VI.–Cobro e xestión dos prezos públicos. Artigo 10.–Cobro.1.–A obriga de pagar o prezo público nace desde que se inicie a prestación do servizo ou a realización da actividade.2.–Poderá esixirse o depósito logo do importe total ou parcial do prezo público, como requisito para prestar o servizo ou realizar a actividade.3.–O pagamento do prezo público realizarase: a) Nos casos de obriga periódica efectuarase mensualmente, agás os prazos especiais establecidos no acordo de imposición de cada prezo público. b) Na prestación de servizos ou realización de actividades, no momento da presentación da solicitude de prestación ou realización das actividades polos obrigados ao pagamento.4.–Cando por causas no imputables ao obrigado ao pagamento do prezo, o servizo ou a actividade non se preste ou desenvolva, procederase á devolución do importe correspondente. Artigo 11.–Xestión.1.–O Concello de Frades poderá esixir os prezos públicos en réxime de auto liquidación. VII.–Disposicións finais. Primeira. –Para o non previsto nesta Ordenanza estarase ao disposto no texto refundido da lei de facendas locais, aprobado por Real decreto lexislativo 2/2004, do 5 de marzo, a Lei 8/1989, do 13 de abril, de taxas e prezos públicos, e a Lei xeral orzamentaria e tributaria, e normas que as desenvolvan. Segunda. –A presente Ordenanza entrará en vigor transcorrido o prazo de quince días hábiles a contar desde o día seguinte á súa publicación íntegra no Boletín Oficial da Provincia, permanecendo vixente ata a a súa modificación ou derrogación expresa ou tácita. (.)” Contra o presente Acordo, poderase interpoñer recurso contencioso-administrativo, ante o Xulgado do Contencioso-Administrativo de A Coruña, no prazo de dous meses a contar desde o día seguinte á publicación do presente anuncio, de conformidade co artigo 46 da Lei 29/1998, do 13 de xullo, da Xurisdición Contencioso-Administrativa. En Frades, a 3 de decembro de 2015. O alcalde Asdo.: Roberto Rey Martínez